b'\n_START_ARTICLE_\nTekstuaalitieteet\n_START_PARAGRAPH_\nTekstuaalitieteet (engl. textual scholarship, textual studies) on tekstien kirjoittamista, variaatiota ja v\xc3\xa4littymist\xc3\xa4 tutkivien tieteiden yhteisnimitys. Tutkimuskysymykset ovat p\xc3\xa4\xc3\xa4asiassa historiallisia. Ne voivat liitty\xc3\xa4 esimerkiksi kirjoitus- ja kirjapainotapojen kehittymiseen, tietyn kirjailijan tapaan kirjoittaa ja revisioida teoksiaan, tekstien toimittamisen historiaan, kirjojen lukemiskulttuurin tutkimukseen, sensuurik\xc3\xa4yt\xc3\xa4nt\xc3\xb6ihin tai jonkin tekstin aitouden selvitt\xc3\xa4miseen. Tekstuaalitieteisiin kuuluvat muun muassa tekstien alkuper\xc3\xa4\xc3\xa4 ja variaatiota selvitt\xc3\xa4v\xc3\xa4 tekstikritiikki, k\xc3\xa4sin kirjoitettuja tekstej\xc3\xa4 ja kirjoitusk\xc3\xa4yt\xc3\xa4nt\xc3\xb6j\xc3\xa4 tutkiva paleografia, teosten syntyprosesseihin keskittyv\xc3\xa4 geneettinen kritiikki (ransk. critique g\xc3\xa9n\xc3\xa9tique), kirjahistoria sek\xc3\xa4 bibliografian eri suuntaukset ja tieteellinen editointi. Tutkimuskohteina voi olla kirjallisuutta tai historiallisia dokumentteja, vanhimmista s\xc3\xa4ilyneist\xc3\xa4 kirjoituksista nykyp\xc3\xa4iv\xc3\xa4\xc3\xa4n._NEWLINE_Osa tekstuaalitieteiden alaan kuuluvista tutkimussuuntauksista keskittyy tiettyihin materiaalisiin aineistoihin tai tekstilajeihin. Sellaisia ovat muun muassa koville pinnoille kaiverrettuihin kirjoituksiin keskittyv\xc3\xa4 epigrafiikka, k\xc3\xa4sikirjoituksia konkreettisina esinein\xc3\xa4 tarkasteleva kodikologia, historiallisia asia kirjoja tutkiva diplomatiikka ja painettuja kirjoja materiaalisesti tarkasteleva analyyttinen bibliografia. Tutkimuksen tuloksena voi synty\xc3\xa4 artikkeleiden ja monografioiden ohella kriittisi\xc3\xa4 tai muita tieteellisi\xc3\xa4 editioita, bibliografioita, digitaalisia arkistoja ja korpuksia sek\xc3\xa4 arkistoluetteloita.'